*****

ΚΑΝΟΝΙΣΜΟΣ (ΕΟΚ) αριθ. 3096/82 ΤΟΥ ΣΥΜΒΟΥΛΙΟΥ

της 22ας Νοεμβρίου 1982

περί οριστικής εισπράξεως του προσωρινού δασμού αντιντάμπινγκ για το τριχλωροαιθυλένιο καταγωγής Λαϊκής Δημοκρατίας της Γερμανίας και Πολωνίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 σχετικά με την άμυνα εναντίον των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 12,

την πρόταση της Επιτροπής μετά από διαβουλεύσεις με τη Συμβουλευτική Επιτροπή που συστάθηκε σύμφωνα με τον εν λόγω κανονισμό,

Εκτιμώντας:

ότι η Επιτροπή επέβαλε, με τον κανονισμό (ΕΟΚ) αριθ. 2127/82 (3), προσωρινό δαμό αντιντάμπινγκ στο τριχλωροαιθυλένιο της διάκρισης 29.02 Α ΙΙ ex β) του Κοινού Δασμολογίου, που αντιστοιχεί στον κώδικα ΝΙΜΕΧΕ 29.02-33, καταγωγής Λαϊκής Δημοκρατίας της Γερμανίας και Πολωνίας· ότι το ποσό του δασμού καθορίστηκε ως εξής, ανάλογα με τη χώρα καταγωγής, σε ποσοστό της τιμής ελεύθερο στα σύνορα της Κοινότητας πριν από την καταβολή δασμού:

- Λαϊκή Δημοκρατία της Γερμανίας: 26,2 %

- Πολωνία: 29,5 %·

ότι, σύμφωνα με το άρθρο 2 του τελευταίου αυτού κανονισμού, η Επιτροπή προσέφερε στους ενδιαφερόμενους τη δυνατότητα να γνωστοποιήσουν τις απόψεις τους και να ζητήσουν να ακουστούν προφορικά από αυτήν σε προθεμία ενός μήνα από την έναρξη ισχύος του προσωρινού δασμού, και τούτο με την επιφύλαξη του άρθρου 7 παράγραφος 4 υπό β και γ του κανονισμού (ΕΟΚ) αριθ. 3017/79· ότι ο εξαγωγέας της Λαϊκής Δημοκρατίας της Γερμανίας, ο πολωνός εξαγωγέας και ορισμένοι ενδιαφερόμενοι εισαγωγείς χρησιμοποίησαν τη δυνατότητα αυτή και ανέπτυξαν τις απόψεις τους προφορικά και γραπτά· ότι, αφού προχώρησε σε εμπεριστατωμένη εξέταση των επιχειρημάτων που υποβλήθηκαν, τα οποία αντιστοιχούν ουσιαστικά σε αυτά που είχαν εκτεθεί κατά το προκαταρκτικό στάδιο της έρευνας, η Επιτροπή θεώρησε ότι δεν οφείλει να τροποποιήσει τα μέσα σταθμισμένα περιθώρια ντάμπινγκ που είχε υπολογίσει προσωρινά·

ότι, όσον αφορά την προκληθείσα ζημία, η Επιτροπή δεν έλαβε άλλες πληροφορίες, μετά την έκδοση του κανονισμού (ΕΟΚ) αριθ. 2127/82, που θα δικαιολογούσαν αναθεώρηση των συμπερασμάτων τα οποία διατύπωσε αυτή στον κανονισμό αυτό·

ότι, αντιμετωπίζοντας τα αποτελέσματα αυτά, ο εξαγωγέας της Λαϊκής Δημοκρατίας της Γερμανίας, ΑΗΒ-Chemie (Berlin, DDR), ο εξαγωγέας της Πολωνίας CIECH-Organica, (Varsovie), πρότειναν να αναλάβουν δεσμεύσεις ως προς τις τιμές, οι οποίες φαίνονται ήδη επαρκείς, για να αποφευχθούν στο μέλλον οι ζημιογόνες επιπτώσεις των εν λόγω εισαγωγών·

ότι η διαδικασία μπορεί, ως εκ τούτου, να περατωθεί χωρίς να επιβληθεί οριστικός δασμός αντιντάμπινγκ·

ότι, λαμβάνοντας υπόψη τα επιχειρήματα που ήδη εξέθεσε η Επιτροπή στον κανονισμό (ΕΟΚ) αριθ. 2127/82, καθώς και το εφαρμοζόμενο ντάμπινγκ από τους εξαγωγείς της Λαϊκής Δημοκρατίας της Γερμανίας και της Πολωνίας, όπως και τη σημαντική ζημία που προκύπτει για τον σχετικό κοινοτικό βιομηχανικό κλάδο, τα συμφέροντα της Κοινότητας απαιτούν την οριστική είσπραξη του προσωρινού δασμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα ποσά που έχουν κατατεθεί ως εγγύηση δυνάμει των προσωρινών δασμών αντιντάμπινγκ που επεβλήθησαν από τον κανονισμό (ΕΟΚ) αριθ. 2127/82 εισπράττονται οριστικά.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 22 Νοεμβρίου 1982.

Για το Συμβούλιο

Ο Πρόεδρος

U. ELLEMANN-JENSEN

(1) ΕΕ αριθ. L 339 της 31. 12. 1979, σ. 1.

(2) ΕΕ αριθ. L 178 της 22. 6. 1982, σ. 9.

(3) ΕΕ αριθ. L 223 της 31. 7. 1982, σ. 76.